મેરિલ સ્ટ્રીપ – હોલિવૂડ અભિનેત્રીએ સૌથી વધુ એકેડમી એવોર્ડ જીત્યા છે. 2015માં તેણે અમેરિકન બંધારણમાં સ્ત્રીઓને સમાન અધિકાર ધારાનું અમેડમેન્ટ પાસ થાય તે માટે દરેક કોંગ્રેસીઓને સપોર્ટ કરવાનો અનુરોધ કરતો પત્ર લખ્યો હતો. જો કે તે બીલ પાસ ન થયું. મેરિલ સ્ટ્રીપ જાણે છે કે હોલિવૂડમાં પણ પિતૃસત્તાક વ્યવસ્થા છે. સ્ત્રીઓને નિર્ણય લેતા પહેલાં ભાગ્યે જ પૂછવામાં આવે છે. બધું જ પુરુષો જ નક્કી કરે છે. કેવી ફિલ્મો બનશે કે કેવા વિષયની ફિલ્મો બનશે તે પણ પુરુષો જ નક્કી કરે છે. મેરિલ કહે છે કે 67 વરસની ઉંમરે મારી વયને અનુરૂપ જ વિષયો મારી પાસે આવે પણ જોઉં છું કે દસ કે વીસ વરસ પહેલાં કરતાં વિષયો બદલાયા છે. પહેલાં હું ડાકણ અને એકલી રહેતી ખડુસ વૃદ્ધાઓની ભૂમિકાઓ જ કરતી હતી. મેરિલને અભિનેત્રી નહોતું બનવું તેને તો યુએનમાં કામ કરવું હતું. પણ તેને અભિનયમાં રસ હતો. જુદા જુદા પાત્રોનું જીવન જાણવા સમજવાના રસે તેને અભિનેત્રી બનાવી. તેને હોલિવૂડની ઝાકમઝોળ અને ગ્લેમરમાં રસ નથી. એટલે જ તેને અસમાનતા દેખાય છે અને તેના માટે જાહેરમાં બોલતાં કે પ્રયત્નો કરવાની હિંમત કરે છે. ચાર બાળકોના ઉછેર માટે તેણે સતત કામ સાથે બાંધછોડ કરી છે. તે કહે છે કે ઓડિશન માટે હું સૂટકેસ લઈને ન જઈ શકું ત્યાં તો મારે શરીર સાથે જ જવાનું હોય. વિઝ્યુલ માધ્યમ છે ત્યાં તમે દેખાવને નજરઅંદાજ ન જ કરી શકો. મને અનેકવાર આ ગ્લેમરની દુનિયા છોડવાનો વિચાર આવ્યો હતો. ત્યારે હું જાતને સમજાવતી કે મોટા ફલક વિશે મારે વિચારવું જોઈએ. હું જે પાત્રો ફિલ્મમાં જીવું છું તે અનેક વ્યક્તિત્વોને રજૂ કરશે. દરેક વ્યક્તિનો આકાર અને વિચાર જૂદા હોય છે. એ પાત્રોને હું બદલાતા જોઉં છું અને તે બદલાવ ઘણો ફરક લાવે છે. દરેક સાઈઝ અને સ્તરના વ્યક્તિત્વો હવે ફિલ્મોની વાર્તામાં દેખાય છે તે બદલાવ, સમાજના બદલાતા વિચારોનું જ પ્રતિબિંબ છે.